Jan Jan Jan se veldtog-lied betree Top-20Jan Jan Jan. Die Heuwels Fantasties en Appel se nuwe liedjie, “Nora Vlok”, wat verlede week die Maroela Media Afrikaans Top-20 betree het, klim vandeesweek na die sesde plek. Die musiekvideo, wat sowat drie weke gelede uitgereik is, het reeds meer as 120 000 kykbeurte op YouTube. Die popsangeres Irene-Louise van Wyk se jongste enkelsnit, “Ek sê so”, betree vandeesweek die Top-20 in die 18de plek. Dié liedjie vorm ook deel van kykNET se Somer-veldtog en die musiekvideo vir die liedjie, waarin klein Sumé Baard te sien is, is byna 60 000 keer op YouTube gekyk. Sumé is die dogtertjie van die Getroud met rugby-aktrise Mandi du Plooy-Baard. Jan Jan Jan het onlangs hul nuwe enkelsnit, “Braaf soos ŉ boerboel”, uitgereik en terselfdertyd ook die musiekvideo van die lied uitgereik. Die video vorm ook deel van Solidariteit Helpende Hand se Skooltassie-projek vir 2023. Vir meer oor die projek, besoek gerus www.tassie.co.za. Barto verloor vandeesweek sy plek in die no. 1-posisie en maak weer plek vir die naaswenner van Die Kontrak 2, Dodo Nyoka, se “Foto’s”. In vandeesweek se Top-20 is daar ses liedjies wat klim, vyf wat hul plek verloor, sewe wat onveranderd bly en twee nuwe toetredes. * Die Maroela Media Afrikaanse Top-20 word saamgestel deur enkelsnituitreikings en verskeie datafaktore word in ag geneem: Apple Music- en Spotify-stromings, YouTube-kykbeurte (spesifiek week-tot-week-data) asook radiospeeltyd. Fisieke albumverkope het geen invloed op dié treffersparade nie. Nuwe uitreikings Jeanette Pretorius het op 12-jarige ouderdom reeds gespog met haar debuutalbum, wat deur die legendariese Boet Pretorius van Decibel Records opgeneem is. Sy het sedertdien ŉ rits albums, wat ook ŉ kinderalbum insluit, uitgereik. Jeanette is dalk beter bekend as voorsanger van die country-duo, Heuning, wat in 2012 hul eerste album uitgereik het. Nou, ná bykans twee jaar van kinderliedjies skryf en die kleingoed vermaak met die stroopsoet stemmetjie van Bee die By, is Jeanette se volwasse pop-enkelsnit, “Trots Afrikaans”, uitgereik. Die liedjie handel oor die positiewe dinge in die lewe, boere wat planne maak “al staan hulle agter in die ry,” ŉ vleisie op die vuurtjie as die krag weer af is, en redes waarom ons nog kan lag. Ander liedjies wat ook die afgelope week bekendgestel is, is Tilly se “Jou hart sal die rigting wys”, Elizabeth-Sue se “Opstaan pragtig”, Jan Jan Jan se “Braaf soos ŉ boerboel” en Tertius Swanepoel se “Twee tequilas”.